
Prijavitelj: MOZAIK, društvo za socialno vključenost, socialno podjetje

Naslov projekta: Opolnomočenje starejših žensk na podeželju za dostop do pravic in storitev
Projekt »Opolnomočenje starejših žensk na podeželju za dostop do pravic in storitev« naslavlja sistemsko spolno neenakost, ki se v starosti posebej izrazito kaže na podeželskem in obmejnem območju Goričkega. Zaradi prepleta spola, starosti in kraja bivanja so starejše ženske izpostavljene tveganju sekundarne diskriminacije ter slabšemu dostopu do informacij, podpore in storitev kot prebivalke urbanih središč. Tradicionalne spolne vloge, nižja izobrazba, vdovstvo, nižje pokojnine ter nizka funkcionalna in digitalna pismenost povečujejo njihovo odvisnost pri razumevanju odločb, razpisov in pogojev za uveljavljanje pravic. Posledično številne pravice sploh ne uveljavljajo, ker niso seznanjene z naborom različnih pravic. 

Razpršena poselitev in omejena mobilnost dodatno otežujeta dostop, zato bomo aktivnosti izvajali lokalno ter po potrebi zagotovili prevoz. 

Projekt neposredno odpravlja navedene ovire z vzpostavitvijo modela lokalnih koordinatork pomoči. Usposobili bomo tri koordinatorke, ki bodo skozi praktično delo na delavnicah in individualnih srečanjih, namenjenih starejšim ženskam, pridobile znanje za trajno podporo ženskam pri razumevanju pravic, pogojev in postopkov. 

Udeleženke se bodo seznanile s pravicami, pogoji za njihovo uveljavljanje ter konkretnimi postopki oddaje vlog. Poudarek bo na razlagi dokumentov v enostavnem jeziku, krepitvi bralnega razumevanja ter praktični uporabi vlog in digitalnih storitev. 

Projekt zmanjšuje odvisnost žensk od tuje pomoči, preprečuje opuščanje pravic zaradi nerazumevanja ter krepi njihovo samozavest in avtonomijo. Po zaključku projekta bodo koordinatorke s podporo društva Mozaik in z uporabo oblikovanega gradiva še naprej nudile pomoč na terenu, s čimer se vzpostavlja trajni lokalni mehanizem zmanjševanja spolnih neenakosti in krepitve enakih možnosti žensk v starosti.

Povzetek projekta je avtorsko delo prijavitelja.
